Der er stadig uvist, hvorfor der tidligt mandag morgen udbrød brand på værestedet Skrubben i Frederikshavn. Det oplyser vagtchef Karsten Højrup Kristensen fra Nordjyllands Politi. - Vi skal have lavet nogle undersøgelser i løbet af dagen for at finde årsagen til branden. Der er ikke umiddelbart noget, der tyder på, at branden er påsat, siger vagtchefen. Branden på værestedet brød ud klokken 04.51 mandag morgen. Ingen mennesker har været til fare i forbindelse med branden. Der var ifølge Kanal Frederikshavn åben ild og kraftig røgudvikling i Skrubben, som er et værested for hjemløse og socialt udsatte i Frederikshavn Kommune. Mandag formiddag arbejder brandfolk fra Nordjyllands Beredskab stadig på stedet.

Opsummering:
Der udbrød mandag morgen brand på et værested i Frederikshavn. Årsagen til branden er indtil videre ukendt.